இரண்டு நாள்களில் மொத்தமே மூன்று மணி நேர தூக்கம் மட்டுமே கிடைத்திருந்தது. சாலையில் கூட்டம் இருக்கவில்லை. வேகத்தை தவிர இன்றைய நெடுஞ்சாலைகளில் ஏதும் இருப்பதில்லை. மனம் உடன்படாத நிலையில், சூழலின் காரணமாய், உணர்ச்சிகள் அற்று மரக்கட்டையாய் படுத்துக் கிடக்கும் அந்தப் பெண்ணின் மீது, வழியும் காமத்தை ஊற்றி , ஊன் விளையாடி உறவாடி, ஈரம் முடிந்த நொடி... உறவாடும் அந்த ஒரே உணர்வும் செத்து... பணத்தைத் தூக்கி எறிந்துவிட்டு நகரும் அந்த 'அவனை'ப் போலவே, நானும் அந்த நெடுஞ்சாலையில் அவ்வப்போது டோல் கட்டணங்களைச் செலுத்தியபடி அதி வேகத்தில் வண்டியை இயக்கும்போது உணர்வேன். அன்றைய அந்த இரவிலும் அப்படித்தான் உணர்ந்தேன். வண்டி 140-யைத் தொட்டிருந்தது.